Tisztelt Szülők, kedves Táborozók!
Közeleg a tábor ideje, nagy örömmel készülődünk. Igyekszem összefoglalni a legfontosabb tudnivalókat.

A tábor helyszíne Erdei iskola, Kisbajom, Kossuth u. 132-133. Református parókia épülete
http://kisbajomierdeiiskola.hupont.hu/

Személyes szülői tájékoztató
Aki szívesen találkozik velünk, erre két lehetőség is van. Július 11-én vasárnap 18:45-kor az esti istentiszteletet követően a Pécs-belvárosi Református templom udvarán elmondjuk a táborral kapcsolatos tudnivalókat, találkozhatunk személyesen, megismerkedhetünk, válaszolunk a felmerült kérdésekre stb.
Augusztus 8-án vasárnap a Pécs-belvárosi Református templom udvarán az imaóra előtt 17 órától 17:30-ig szintén lehetőség van az udvaron találkozni, beszélgetni, csomagokat átadni, tábordíjat fizetni. Aki távol lakik, más dolga van, ne érezze kényszernek ezeket az alkalmakat, emailen és telefonon is rendelkezésre állunk. rampa@rampa.eu

A tábor kezdete.
Augusztus 10-én kedd reggel 7:50-kor találkozunk a Pécs-Belvárosi Református templom udvarán. Külön busszal, illetve autóval megyünk Kisbajomba. Akik kerékpárral jön, velük 9-én hétfő reggel találkozunk. Aki tud segíteni 10-én reggel autós fuvarral, kérjük, hogy ebbe a táblázatba írja be.

A tábor vége
Augusztus 15-én vasárnap ebéd után autóval megyünk Kutasra, onnan a 14:33-kor induló vonattal tovább Kaposvárra, majd busszal érkezünk Pécsre 17:05-re. Táborzáró istentisztelet augusztus 15-én vasárnap 18:00-kor lesz a Belvárosi Református Templomban. Szeretettel várjuk a családtagokat, barátokat! Egy tálca szendvicset, pogácsát vagy süteményt köszönettel elfogadunk az istentisztelet utáni szeretetvendégséghez.

Imádság a táborért
Köszönjük, ha imádkoznak a táborért. Az előkészületekért, az ott lévő fiatalokért és gyerekekért, a szolgálattévőkért, mindenért, ami ott történni fog. Egy alkalommal szeretnénk közösen is imádkozni. Szeretettel hívjuk a szülőket, gyerekeket augusztus 8-án vasárnap 17:30- 18:00-ig a Pécs-belvárosi református templom új baba-mama szobájába. Bejárat a belső udvarról, a terasz felől.

Koncert Kisbajomban
Augusztus 13-án 18:00-kor hangverseny lesz a kisbajomi református templomban. Fellép a Kompánia együttes, a tábori kórus és zenekar, valamint a helyi református kórus. Nagyon messze van, de mindenkit szeretettel várunk, aki mégis el tud jönni!

Étkezések
Első nap meleg ebédet kapunk. Útravaló nem fontos, de a sok víz igen!
Egész héten önellátók leszünk, örömmel fogadunk alapanyagokat, gyümölcsöt, süteményt. A felajánlásokat kérjük szépen, ide írják be! Örömmel fogadunk egy lelkes szülőt, aki 15-én 
vasárnap délelőtt bográcsban főzne a táborban, Kisbajomban.



Egészségügyi nyilatkozat
Mindenki hozza magával a kitöltött négy napnál nem régebbi egészségügyi nyilatkozatot

Részvételi díj
A részvételi hozzájárulás 19.000 Ft. A hátralékot kérjük befizetni a RAMPA Alapítvány bankszámlájára: CIB 10700354-43379408-51100005 a tábor kezdetéig vagy készpénzben is lehet hozni a táborba. Kedvezmény kérhető, ezt kérjük jelezni a kitöltendő űrlapon.

Tábori rend és fegyelem
Ahhoz, hogy jól érezzük magunkat, megvalósulhassanak a tervezett programok, szükséges bizonyos keretek és szabályok betartása. A táborban teljes alkohol- és dohányzástilalom van, digitális eszközök nem használhatók, a tábor területe külön engedély nélkül nem hagyható el, a táborvezetők és ifivezetők utasításait be kell tartani. Minderre a tábor kezdetekor meg fogjuk kérni a résztvevőket. Ha valaki felszólítást követően sem tartja be a szabályokat, annak a szülőjét megkérjük, hogy jöjjön érte.

Digitális eszközök
A táborban EGYÜTT szeretnénk lenni, egymásra és Istenre figyelni. Ha valaki az online térben van jelen, akkor nem tud egyszerre ITT ÉS MOST egészen velünk lenni. Kérjük, hogy aki csak teheti, hagyja otthon a telefonját, tabletjét. Ha valakinek az utazás vagy egyéb miatt hoznia kell az útra valamilyen készüléket, akkor a táborban át tudjuk venni megőrzésre. Sürgős esetben a tábor ideje alatt a 70/33 70 623-as számon Laki Tamást tudják hívni, illetve bármilyen esetleges gond esetén azonnal értesítjük a szülőket a jelentkezéskor megadott elérhetőségeken.

Kitöltendő űrlap
Az utazás megszervezéséhez, az adathasználat és a fényképezés szabályosságához, a tábori rend betartásához kérjük, hogy töltsék ki ezt az online űrlapot mielőbb, de legkésőbb július 15. csütörtökig!

Hoznivalók
· Hálózsák, polifoam csak azoknak a fiúknak, akik sátrazni fognak. Többiek kapnak ágyneműt huzattal.
· egészségügyi nyilatkozat
· Diák-igazolvány vagy más kedvezményre jogosító igazolvány (pl. MÁK-kártya)
· Hangszer, amin játszani tudtok vagy szerettek
· Fűre teríthető pléd, ha van olyan, amit nem sajnálsz
· Padlóra tehető ülőpárna, ha van, amit nem sajnálsz
· Kirándulós, játszós ruha minden időre (nagy esőre is!)
· Váltás cipő, esőkabát
· Kis hátizsák kiránduláshoz
· Vizes flakon
· Tisztasági felszerelés
· Íróeszköz

Mire nincs szükség?
· Költőpénz
· Saját részre „nasi”, mivel közösből gazdálkodunk



Kerékpártúra
Augusztus 9-én hétfő reggel 8:20-kor találkozunk a pécsi vasútállomáson, ahonnan vonattal indulunk Szigetvárra 8:37-kor. A MÁV-val még tárgyalásban vagyunk, de valószínűleg nem tudnak minden kerékpárt elszállítani, így 5-6 embernek az előző vonattal kell mennie, ami 8:00-kor indul, találkozó 7:40. Erről majd még írok részletesebben. Szigetvártól Kisbajomig kb. 45 km-t biciklizünk, ebből 2 km földút. Visszafelé 15-én vasárnap korai ebéd után indulunk Szigetvárra, 17:14-kor érkezünk Pécsre a vasútállomásra, onnan megyünk a belvárosi református templomba a 18:00-kor kezdődő záróistentiszteletre. Sisakot mindenki hozzon és hordjon!
Kérem, hogy mindenki nézze át a biciklijét! Javasoljuk, hogy legalább 20 km-es próbatúrára mindenki menjen el! Elkopott külső gumit cseréljetek, fék működjön, váltó legyen beállítva, ülés legyen olyan, hogy 50 km-t bírjatok! Luxus nem kell, de működjön minden!

Nagyon elszántaknak van lehetőségük Pécsről Kisbajomba kisforgalmú utakon ifivezetőkkel 105 km-t hétfő reggeltől estig biciklizni. Aki edzésben van, jó szívvel javaslom, nagy élmény lesz, szép baranyai is somogyi falvakon át jó társaságban! Ezt is jelezzétek az űrlapon!

Szeretettel várunk!
				

Laki Tamás – 06 70 33 70 623 – a tábor idején is hívható
Laki Tamásné, Eszter – 06 30 298 67 68 – a tábor idején sms küldhető
